9.9.2022
MT
Il-Ġurnal Uffiċjali tal-Unjoni Ewropea
C 347/205 Il-Ħamis 10 ta’ Marzu 2022
A. billi ċ-ċittadinanza tal-UE hija waħda mill-aktar kisbiet tanġibbli tal-UE u tagħti liċ-ċittadini tal-UE sett ta' drittijiet fundamentali, inklużi l-moviment liberu fl-UE, id-dritt li jipparteċipaw fil-ħajja demokratika tal-UE u d-dritt li jiġu protetti mid-diskriminazzjoni, filwaqt li tiżgura opportunitajiet indaqs; B. billi l-Brexit enfasizza l-importanza tad-drittijiet taċ-ċittadinanza tal-UE u r-rwol kruċjali tagħhom fil-ħajja ta' kuljum ta' miljuni ta' ċittadini tal-UE, u qajjem kuxjenza fl-UE dwar it-telf potenzjali ta' dawk id-drittijiet u l-konsegwenzi tiegħu, kif żvelat mill-għadd kbir ta' petizzjonijiet imressqa minn ċittadini tal-UE li jgħixu fir-Renju Unit u minn ċittadini tar-Renju Unit li jirrisjedu f'pajjiż tal-UE dwar il-konsegwenzi tal-Brexit fuq l-istatus tagħhom ta' ċittadini tal-UE; C. billi l-istat tad-dritt huwa wieħed mill-valuri li fuqhom hija bbażata l-Unjoni, u billi l-protezzjoni tiegħu tiżgura r-rispett għad-drittijiet fundamentali u d-demokrazija; D. billi l-moviment liberu, li jippermetti lil kwalunkwe ċittadin tal-UE jgħix, jaħdem jew jistudja u jkollu aċċess għall-kura tas-saħħa fi kwalunkwe Stat Membru, huwa wieħed mill-pedamenti tal-UE; E. billi ċ-ċittadinanza attiva hija żgurata aħjar jekk jiġu ssodisfati l-ħtiġijiet fundamentali taċ-ċittadini; billi l-protezzjoni pprovduta mill-pagi minimi għalhekk hija ta' importanza kbira u hija prerekwiżit biex jintlaħaq l-għan tal-UE li ħadd ma jitħalla jibqa' lura; F. billi l-persuni li jħabbtu wiċċhom ma' kundizzjonijiet tax-xogħol u tal-għajxien prekarji spiss iħossuhom marġinalizzati u jipparteċipaw inqas jew saħansitra ma jipparteċipaw xejn fil-ħajja soċjali, fis-soċjetà ċivili u fl-elezzjonijiet; G. billi l-persuni mingħajr dar mhux biss jiffaċċjaw kundizzjonijiet ta' għajxien prekarji iżda spiss ikollhom ftit jew l-ebda aċċess għall-informazzjoni dwar id-drittijiet tagħhom u l-għodod biex jiddefenduhom; H. billi d-definizzjonijiet ta' gruppi vulnerabbli, żvantaġġati jew sottorappreżentati tvarja ħafna bejn l-Istati Membri u tista' wkoll tiddependi mis-sitwazzjoni politika u soċjali fi Stat Membru f'mument partikolari; I.
billi bosta ħaddiema transfruntiera u staġjonali jiffaċċjaw kundizzjonijiet tax-xogħol diffiċli, mhux tajbin għas-saħħa u mhux sikuri, ftit jew l-ebda sigurtà tal-impjieg, u kopertura tas-sigurtà soċjali u aċċess għall-benefiċċji soċjali insuffiċjenti jew ineżistenti; billi ħafna ħaddiema transfruntiera u staġjonali jiġu minn gruppi soċjali u reġjuni vulnerabbli; billi l-kriżi tal-COVID-19 aggravat is-sitwazzjonijiet prekarji eżistenti ta' għadd kbir ta' ħaddiema transfruntiera u staġjonali, u dan ħoloq lakuni fl-implimentazzjoni tal-leġiżlazzjoni eżistenti għall-protezzjoni tagħhom;
J.
billi t-tifqigħa tal-COVID-19 ippreżentat għadd ta' sfidi bla preċedent għall-moviment liberu fl-UE kollha, hekk kif ħafna Stati Membri imponew restrizzjonijiet fuq l-ivvjaġġar u kontrolli fil-fruntieri interni bħala miżuri ta' emerġenza; billi ċ-ċittadini tal-UE ppreżentaw għadd sinifikanti ta' petizzjonijiet li jqajmu tħassib serju dwar l-impatt tal-miżuri nazzjonali ta' emerġenza fuq il-libertà tagħhom li jivvjaġġaw, jaħdmu u jistudjaw barra minn pajjiżhom, u l-kapaċità tagħhom li jibnu u jżommu rabtiet familjari transfruntiera;
K. billi l-pandemija qed ikollha impatt partikolarment negattiv fuq is-sitwazzjoni tal-persuni b'diżabilità u fuq l-anzjani, u dan inaqqas b'mod sinifikanti l-kapaċità li jeżerċitaw id-drittijiet tagħhom; L. billi l-Kumitat PETI rċieva għadd konsiderevoli ta' petizzjonijiet li jqajmu tħassib dwar id-diskriminazzjoni esperjenzata minn persuni LGBTIQ fl-UE, u l-familji qawsalla (jiġifieri familji fejn mill-inqas membru wieħed ikun LGBTIQ) b'mod partikolari, meta jeżerċitaw il-libertà tal-moviment tagħhom fl-UE, u dan jirriżulta f'konsegwenzi negattivi għad-drittijiet u l-interessi ta' wliedhom; M. billi l-Artikolu 21 tal-Karta jipprojbixxi b'mod espliċitu “[k]ull diskriminazzjoni bbażata fuq is-sess, ir-razza, il-kulur, l-oriġini etnika jew soċjali, il-karatteristiċi ġenetiċi, il-lingwa, ir-reliġjon jew it-twemmin, l-opinjoni politika jew xi opinjoni oħra, l-appartenenza għal minoranza nazzjonali, il-proprjetà, it-twelid, id-diżabbiltà, l-età, jew l-orjentazzjoni sesswali”, bħala l-espressjoni primarja taċ-ċittadinanza tal-UE; billi dan fl-istess ħin jikkostitwixxi element kruċjali tal-eżerċitar b'suċċess tal-libertà tal-moviment, kif muri fil-petizzjonijiet imsemmija hawn fuq;